陪顏使君餞宣諭蕭常侍
作者：皎然
朝代：唐

paragraphs: 江濤凋瘵後，遠使發天都。
昏墊宸心及，哀矜詔命敷。
恤民驅急傳，訪舊枉征艫。
外鎮藩條最，中朝顧問殊。
文皆正風俗，名共溢寰區。
已事方懷闕，歸期早戒塗。
繁笳咽水閣，高蓋擁雲衢。
暮色生千嶂，秋聲入五湖。
離歌猶宛轉，歸馭已踟躇。
今夕庾公意，西樓月亦孤。